CELEX: 62021TN0755
Language: fi
Date: 2021-12-01 00:00:00
Title: Asia T-755/21: Kanne 1.12.2021 – Illumina v. komissio

24.1.2022   
            
            
               FI
            
            
               Euroopan unionin virallinen lehti
            
            
               C 37/54
            
         
      Kanne 1.12.2021 – Illumina v. komissio
      (Asia T-755/21)
      (2022/C 37/71)
      Oikeudenkäyntikieli: englanti
      
         Asianosaiset
      
      
         Kantaja: Illumina, Inc. (Wilmington, Delaware, Yhdysvallat) (edustajat: asianajajat D. Beard, Barrister-at-law, ja P. Chappatte)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan komission 29.10.2021 päivätyn päätöksen, joka on tehty asiassa COMP/M.10493 yrityskeskittymien valvonnasta annetun neuvoston asetuksen (EY) N:o 139/2004 (EY:n sulautuma-asetus) (1) 8 artiklan 5 kohdan a alakohdan nojalla ja jossa komissio ensinnäkin totesi, että Illumina toteutti GRAIL:in hankinnan sulautuma-asetuksen 7 artiklan vastaisesti, toiseksi määräsi päätöksen 4.7 kohdassa tarkoitetuista välitoimista Illuminan and GRAIL:in osalta, ja kolmanneksi määräsi, että Illuminan ja GRAIL:in on uhkasakon uhalla heti toteutettava kyseiset välitoimet tai järjestettävä niiden toteuttaminen (päätös),
               
            
                  —
               
               
                  velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäinen kanneperuste, jonka mukaan komissiolla ei ollut toimivaltaa tehdä päätöstä, koska sulautuma-asetuksen 7 artiklaa ei tullut soveltaa. Kantaja esittää erityisesti seuraavaa:
                  
                              —
                           
                           
                              Sulautuma-asetuksen 8 artiklan 5 kohdassa säädetyt komission päätöksentekovaltuudet edellyttivät sitä, että keskittymä oli toteutettu 7 artiklan vastaisesti.
                           
                        
                              —
                           
                           
                              Jos Illuminan muutoksenhaku hyväksytään siirtämistä koskevan päätöksen osalta asiassa T-227/21 ja päätökset siirtämisestä siten kumotaan, ei sulautuma-asetuksen 7 artiklassa säädetty velvollisuus lykätä keskittymän toteuttamista koskaan koskenut Illuminaa eikä komissiolla siten ollut toimivaltaa tehdä päätöstä tai yhtäkään sen osaa.
                           
                        
            
                  2)
               
               
                  Toinen kanneperuste, jonka mukaan rahoitusta koskevat säännökset päätöksessä ovat suhteettomia. Kantaja esittää erityisesti seuraavaa:
                  
                              —
                           
                           
                              Päätökseen sisältyvä vaatimus, jonka mukaan Illuminan on myönnettävä rahoitusta GRAIL:ille sellaisin ehdoin, jotka estävät Illuminaa saamasta tietoja rahoituksen tarkoituksesta, on suhteeton, koska Illumina todella tarvitsee näitä tietoja, jotta se voi noudattaa muita oikeudellisia velvoitteita.
                           
                        
                              —
                           
                           
                              Komission huolenaiheet voitaisiin hyvinkin käsitellä huomattavasti vähemmän rajoittavilla toimenpiteillä.
                           
                        
            
                  3)
               
               
                  Kolmas kanneperuste, jonka mukaan päätös on suhteeton Illuminan jo olemassa olevien sopimusvelvoitteiden kannalta ja/tai komissio ei ole perustellut päätöstä riittävästi SEUT 296 artiklan ja Euroopan unionin perusoikeuskirjan 41 artiklan mukaan. Kantaja esittää erityisesti seuraavaa:
                  
                              —
                           
                           
                              Komissio on tehnyt kehäpäätelmän, ja se on siten laiminlyönyt velvollisuuden, jonka mukaan päätös on perusteltava asianmukaisesti.
                           
                        
                              —
                           
                           
                              Päätöksessä edellytetään suhteettomalla tavalla, että Illumina rikkoo jo olemassa olevia sopimusvelvoitteita tietojen antamiseksi tietyille rahoitusvälineiden haltijoille.
                           
                        
            
         (1)  EUVL 2004, L 24, s. 1